Boek: Die dood en die lewe hiernaDr. Isak Burger Die dood is beslis nie julle gunsteling-onderwerp om oor te gesels as jy en jou vriendinne saam koffie drink nie! En tog, as ŉ geliefde sterf, is daar gewoonlik baie dinge waaroor jy wonder. So, waar sal jy die regte, betroubare antwoorde op al jou vrae kry? Die dood en die lewe hierna is ’n 3-in-1-gids oor wat gebeur met jou net voor en net ná die dood, en hoe dit in die hemel sal wees. Die boek is ’n moet-hê vir elke Christen! Dit is beslis nie net ou mense wat sterf nie. Baie mense gaan “voortydig” dood: Mense word in plaasaanvalle vermoor, of sterf in padongelukke of as gevolg van kanker. En dan praat ons nie eens van die duisende babas wat deur aborsies doodgemaak word nie. Die dood het geen ouderdomsbeperking nie! So, kan jy dit waag om die belangrikste besluit van jou lewe uit te stel tot die laaste vyf minute voor jou dood? Dis nou as jy so gelukkig is om te weet wanneer dit sal wees! Maak eerder nou jou saak reg en begin uitsien na ’n lewe in die hemel. Binne vyf minute ná jou dood sal jy wéét dat dit alles die moeite werd was. Jou moedhou, uithou en aanhou sal beloon word. Jou tent (liggaam) sal afgebreek word, maar dis nie die einde nie. Nie eens die dood kan jou skei van sy liefde nie – jy hoef nie bang te wees nie! Jesus het belowe om vir ons ’n plek reg te maak om vir ewig by Hom te wees – dus, sy teenwoordigheid maak dit hemel. Of jy nog nooit geglo het nie en of jy die laaste tyd verflou het in jou geloof, daar is genade vir almal wat Hom aanneem. Selfs al is dit vyf minute voor jou dood soos die misdadiger aan die kruis. Die hemel is die ewige reünie van God se familie – van Adam tot by die laaste een wat gered sal word. As jy tans treur oor ’n geliefde wat dood is, kan jy getroos voel en weet: Eendag sien en herken ons mekaar weer! Die boek is ’n kombinasie van dr. Isak Burger se vorige topverkoperboeke, Die laaste 5 minute voor die dood, Die eerste 5 minute na die dood en Die eerste 5 minute in die Hemel. Nou vorm dit jou 3-in-1-gids met al die antwoorde oor wat gebeur net voor en net ná die dood en hoe dit in die hemel sal wees.